Zadeva C‑667/17

Francesca Cadeddu

proti

Agenzia delle Entrate – Direzione provinciale di Cagliari in drugi

(Predlog za sprejetje predhodne odločbe,

ki ga je vložilo Commissione tributaria provinciale di Cagliari)

„Predhodno odločanje – Uredba (ES) št. 1083/2006 – Člen 2, točka 4 – Pojem ‚upravičenec‘ – Člen 80 – Prepoved odbitka ali odtegljaja v zvezi z izplačanimi zneski – Druga posebna dajatev ali druga dajatev z enakovrednim učinkom – Pojem – Štipendija, ki jo sofinancira Evropski socialni sklad – Izenačitev z dohodkom iz delovnega razmerja – Odtegljaj kot akontacija dohodnine, povečan za dodatni deželni in občinski davek“

Povzetek – Sodba Sodišča (deseti senat) z dne 19. decembra 2018

Ekonomska, socialna in teritorialna kohezija – Strukturne pomoči – Financiranje s strani Unije – Uredba št. 1083/2006 – Dodelitev finančne pomoči – Prepoved odbitka ali odtegljaja v zvezi z zneski, izplačanimi upravičencu – Obseg – Nacionalna ureditev, s katero se z dohodnino obdavčijo štipendije, ki jih sofinancira Evropski socialni sklad – Dopustnost

(Uredba Sveta št. 1083/2006, člena 2, točki 3 in 4, ter 80)

Člen 80 Uredbe Sveta (ES) št. 1083/2006 z dne 11. julija 2006 o splošnih določbah o Evropskem skladu za regionalni razvoj, Evropskem socialnem skladu in Kohezijskem skladu in razveljavitvi Uredbe (ES) št. 1260/1999 v povezavi s členom 2, točka 4, te uredbe je treba razlagati tako, da ne nasprotuje nacionalni davčni zakonodaji, kakršna je ta v postopku v glavni stvari, v skladu s katero se z dohodnino obdavčijo zneski, ki so bili fizičnim osebam dodeljeni kot štipendije s strani javnega organa, zadolženega za izvajanje projekta, ki ga izbere organ upravljanja zadevnega operativnega programa, v smislu člena 2, točka 3, navedene uredbe, in ki se financirajo iz sredstev evropskih strukturnih skladov.

V nasprotju z drugimi zakonodajnimi besedili, ki se z uporabo izraza „končni upravičenec“ sklicujejo na fizično ali pravno osebo, ki je prejemnica dodeljenih zneskov, je namreč v členu 2, točka 4, Uredbe št. 1083/2006 pojem „upravičenec“ izrecno opredeljen kot „izvajalec, organ ali podjetje, javno ali zasebno, ki je odgovorno za zagon ali zagon in izvajanje operacije“. V skladu s členom 2, točka 3, te uredbe je pojem „operacija“ opredeljen kot „projekt ali skupina projektov, ki jih izbere organ upravljanja zadevnega operativnega programa in ki ga izvaja eden ali več upravičencev za doseganje ciljev prednostne osi, pod katero spada“. Zato se celotno plačilo pomoči, ki je določeno v členu 80 Uredbe št. 1083/2006, nanaša na plačilo javnim ali zasebnim gospodarskim subjektom, organom ali podjetjem, ki so zadolženi za zagon ali za zagon in izvajanje projektov, ki jih izbere organ upravljanja zadevnega operativnega programa za doseganje ciljev zadevne prednostne osi. Iz tega izhaja, da tožeče stranke v postopku v glavni stvari, čeprav je bila osebno prejemnik zneskov, ki so bili dodeljeni v okviru izbranega projekta in sofinancirani s strani ESS, ni mogoče opredeliti kot „upravičenca“ v smislu člena 2, točka 4, Uredbe št. 1083/2006, saj ima ta status avtonomna dežela Sardinija – deželna agencija za zaposlovanje. Načelo celotnega izplačila zneskov, ki so bili dodeljeni iz proračuna Unije, ki ga določa člen 80 Uredbe št. 1083/2006, se torej uporablja za zadnjenavedeno.

(Glej točke od 22 do 24, 26 in 27 ter izrek.)